ECF ตั้งเป้ารายได้ปีนี้โต 15% รุกขยายตลาดกลุ่ม AEC พร้อมเพิ่มสินค้าใหม่
ECF ตั้งเป้ารายได้ปีนี้โต 15% รุกขยายตลาดกลุ่ม AEC พร้อมเพิ่มการผลิตสินค้าใหม่ – ตั้งงบลงทุนราว 100 ลบ. หวังพัฒนาคลังสินค้าใหม่ เพื่อรองรับการขยายงานที่เพิ่มขึ้น
14 ก.พ. 2560

นายอารักษ์ สุขสวัสดิ์ กรรมการผู้จัดการ บริษัท อีสต์โคสท์เฟอร์นิเทค จำกัด (มหาชน) หรือ ECF เปิเผยว่า บริษัทยังคงเป้ารายได้ปี 60 เติบโต 10-15% ซึ่งบริษัทจะมุ่งเน้นการขยายตลาดต่างประเทศ โดยเฉพาะในกลุ่มประเทศอาเซียน (AEC) เป็นหลัก เช่น ฟิลิปปินส์, กัมพูชา และมาเลเซีย ขณะเดียวกันก็จะเพิ่มการผลิตสินค้าใหม่ๆ ออกมามากขึ้น
ขณะที่เชื่อว่ากำไรสุทธิปีนี้จะเติบโตอย่างมีนัยสำคัญ เนื่องจากในช่วงไตรมาส 2/60 จะมีการบันทึกกำไรจากการลงทุนในธุรกิจพลังงาน ซึ่งจะคิดเป็นสัดส่วน 1 ใน 4 ของกำไรสุทธิรวมทั้งหมด ขณะเดียวกันจากการลงทุนในธุรกิจโรงไฟฟ้าจะช่วยผลักดันให้อัตรากำไรสุทธิเพิ่มขึ้นเป็นตัวเลข 2 หลัก จากปัจจุบันที่มีอัตรากำไรสุทธิที่ประมาณ 6-7%
นายอารักษ์ กล่าวอีกว่า บริษัทยังได้ตั้งงบลงทุนปีนี้ไว้ที่ 60-100 ล้านบาทเพื่อใช้ในการลงทุนพัฒนาคลังสินค้าใหม่ รองรับการขยายงานที่เพิ่มขึ้น ซึ่งปัจจุบันได้เริ่มก่อสร้างคลังสินค้าดังกล่าวแล้วบนที่ดินขนาด 5 ไร่ คาดว่าจะสร้างเสร็จในช่วงไตรมาส 2-3/60 อีกทั้งบริษัทยังได้ลงทุนปรับปรุงเครื่องจักร อย่างต่อเนื่องประมาณ 20-30 ล้านบาทต่อปี โดยแหล่งเงินทุนจะมาจากเงินทุนหมุนเวียนภายในบริษัท
นอกจากนั้น ในปีนี้บริษัทยังมีแผนขยายร้าน 100 เยน เพิ่มเป็น 10-12 สาขา จากปัจจุบันที่มีอยู่แล้ว 6 สาขา โดยจะเพิ่มอีกประมาณ 5-6 สาขา ซึ่งในปีนี้อาจจะได้เห็นร้านในทำเลใหม่ๆ ที่ไม่ใช่ที่ตั้งอยู่ภายในห้างสรรพสินค้าเท่านั้น เนื่องจากแผนงานสำหรับร้าน 100 เยนจะถึงจุดคุ้มทุนได้ต้องมีจำนวนสาขามากกว่า 12 สาขาขึ้นไป
“ปีนี้เราก็ตั้งเป้าเติบโตราว 10-15% มาจากสัดส่วนจากต่างประเทศ 55% และในประเทศ 45% โดยมองทิศทางเศรษฐกิจทั้งในประเทศและต่างประเทศปีนี้มีแนวโน้มดีขึ้น จะเห็นได้จากราคาสินค้าเกษตร ที่ฟื้นตัวดีขึ้น ก็จะส่งผลให้เกษตรกรมีรายได้ มีกำลังซื้อมากขึ้น ขณะที่ต่างประเทศ ก็มีทิศทางเศรษฐกิจที่ดี โดยเฉพาะประเทศจีน ส่งผลทำให้ประเทศต่างๆ มีทิศทางที่ดีขึ้นตามไปด้วย”นายอารักษ์ กล่าว